Keld Albrechtsen (EL), 2002-11-28:
Det har ærlig talt været en trist omgang at være vidne til den kampagne imod kulturer i andre verdensdele, som fortsætter kvarter efter kvarter fra Dansk Folkepartis ordfører.
Man kan bruge taletiden, som man vil.
Kendsgerningen er jo, at den vestlige verden svigtede i Johannesburg.
Det er jo faktisk den vestlige verden, der har gjort det så vanskeligt for befolkningen f.eks. i Afrika at komme på fode igen.
Det er faktisk den vestlige verdens kolonimagter, herunder Danmark, der gjorde afrikanerne til slaver og solgte dem i Vestindien osv. Hvis den vestlige verden ikke forstår, at det er os, der sidder på rigdommene, at det er den vestlige verdens multinationale selskaber, der udplyndrer verdens ressourcer, og hvis vi ikke vil dele dem med resten af verdens befolkning, så kommer det ikke alene til at gå dem ilde, som i dag lider under dette kapitalistiske verdenssystem, men så kommer det også til at gå os selv ilde, for så vil vi ikke i længden kunne bevare freden i verden.
Derfor er det så endnu mere forstemmende at høre
disse tirader fra Dansk Folkeparti.
Det viser jo, at man i dette parti intet - absolut intet - har forstået om det problem, som er det mest grundlæggende, vi står over for her i verden, nemlig at sikre, at dette århundrede ikke skal blive én endeløs række af krige, borgerkrige, terroraktioner, flygtningestrømme osv.
Men Dansk Folkeparti lukker sig inde, håber at kunne bure sig inde bag en tætlukket grænse, undlader at bidrage til løsning af nogen som helst problemer andet end muligheden for at berige sig selv.
Jeg vil først sige det gode, jeg kan sige til miljøministeren om regeringens indsats i Johannesburg.
Ministeren sled og slæbte - jeg så det selv, for jeg var også til stede - og den anerkendelse skal han have.
EU kom med en lang række af krav, som alle andre skulle opfylde.
Alle andre skulle opfylde alle mulige krav.
EU skulle bare ikke selv yde et bidrag, stort set ikke.
Derfor var det jo heller ikke muligt at flytte noget som helst, og selv om ministeren knoklede døgnet rundt - og det gjorde han - blev det kun kommaer, han fik flyttet.
Vi så samtidig, at der blev skabt en alliance, desværre, mellem USA og de rige olieproducerende lande, en alliance, der gjorde det muligt for USA at splitte ulandene i Johannesburg.
EU, OPEC og USA bærer ansvaret for, at der blev så magert et resultat i Johannesburg.
Det synes jeg skal siges.
Vi har sympati for det forslag til vedtagelse, som Socialdemokratiet med flere partier har fremsat, men vi synes, det skal siges mere klart, hvad det var, der skete i Johannesburg, og hvad problemet er.
Og derfor vil jeg fremsætte følgende: Forslag til vedtagelse
»Folketinget konstaterer, at Johannesburgtopmødet som følge af manglende imødekommenhed fra de rige lande endte på det nærmeste resultatløst og - at mødet end ikke sikrede en garanti for videreførelse af resultaterne fra Riotopmødet, - at både USA og EU stod i vejen for en afvikling af landbrugsstøtteordningerne, og - at der via såkaldte partnerskaber lægges op til øget indflydelse på international miljøpolitik for de multinationale selskaber på især de fattige landes bekostning
samt at topmødet undlod at fremme udviklingen af bindende regler for multinationale selskaber til fremme af bæredygtig udvikling.
Folketinget opfordrer derfor regeringen til at fremlægge en kritik af USA's og EU's forhandlingspositioner samt fremlægge selvstændige danske initiativer på de nævnte områder.«